După 3 etape în campionatul din China, Andrea Compagno a arătat că s-a adaptat cu adevărat la fotbalul din Asia. Italianul a marcat încă un gol și a devenit golgheterul lui Tianjin Jinmen Tiger.
Campionatul din China a început de 3 etape, timp în care Andrea Compagno a marcat două goluri și a ajutat-o pe Tianjin Jinmen Tiger să urce pe primul loc. Italianul a marcat unicul gol, din penalty, al victoriei din meciul cu Changchun Yatai și a devenit golgheterul noii sale echipe.
Formația chineză este la egalitate de puncte, 7, cu locurile 2 și 3, Shanghai Port și Beijing Guoan. Dar golaverajul mai bun i-a ajutat pe "tigrii" să ocupe poziția de lider.
Cu o medie de 7.5, reprezentând nota formei pe care o are atacantul italian după cele trei meciuri, Compagno demonstrează pe teren faptul că s-a adaptat imediat la campionatul din China, dar și la cultură, așa cum a anunțat fotbalistul.
Andrea Compagno a fost cumpărat de Gigi Becali de la FCU Craiova pentru 1.500.000 de euro. După doar 2 sezoane petrecute la FCSB, italianul a părăsit formația "roș-albastră", mutare anunțată în exclusivitate de FANATIK.
Atacantul nu a plecat tocmai cu capul sus. Între el și Becali au apărut niște tensiuni care l-au ținut mai mult departe de forma pe care a avut-o în primul sezon. Atunci când a marcat 15 goluri în campionat.
150.000 de euro a fost suma de transfer pe care a plătit-o Tianjin Jinmen Tiger. O sumă infimă, având în vedere că Gigi Becali a avut o ofertă și de aproape 2.000.000 de euro pentru Compagno din Olanda. Forma italianului putea să îi aducă o mutare la o echipă mai bună din Europa.
În urma conflictelor, cele două părți au căzut de acord la realizarea unui transfer cât mai urgent. Chiar dacă Becali a pierdut o sumă mare de bani după mutarea italianului, lucru asumat de patronul lui FCSB. Astfel, Andrea Compagno a acceptat oferta din China care îi va aduce liniște financiară. Totodată, la noua echipă atacantul s-a adaptat imediat și vrea să învețe și limba chineză.
"Mă adaptez și sunt fericit să fiu aici. Descopăr locuri minunate și cred că m-am îmbogățit enorm din punct de vedere cultural", a declarat Andrea Compagno, potrivit Repubblica.